《次韵子瞻谪居三适其一旦起理发》
宋代·苏辙

道人鸡鸣起，趺坐存九宫。
灵液流下田，伏苓抱长松。
颠毛得余润，冉冉欺霜风。
俯就无数栉，九九为一通。
洗沐废已久，徐之勿匆匆。
气来自涌泉，至此知几重。
近闻西边将，袒裼拥马鬃。
归来建赤油，不复侪伍同。
笑我守寻尺，求与真源逢。
人生各有安，未肯易三公。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。